በኤጀንሲው ከ1 ሺ 966 ደረጃዎች ውስጥ 98 ብቻ ፀድቀዋል
አዲስ አበባ፡- የኢትዮጵያ የደረጃዎች ኤጀንሲ 1ሺ 966 ያህል ደረጃዎችን ያዘጋጀ ቢሆንም ከእነዚህ ውስጥ የጸደቁት 98 ደረጃዎች ብቻ መሆናቸው ተገለጸ። የኢትዮጵያ የደረጃዎች ኤጀንሲ ምክትል ዋና ዳይሬክተር አቶ ቦንሳ ባይሳ የኤጀንሲውን የግማሽ ዓመት አፈጻጸም ለህዝብ ተወካዮች ምክር ቤት ንግድና ኢንዱስትሪ ቋሚ ኮሚቴ ባቀረበበት ወቅት እንዳስረዳው ከ1 ሺ 966 ያህል ደረጃዎች ውስጥ 589 በአዲስ፣ 162 በክለሳ እና 1 ሺ 215 በማስቀጠል ያዘጋጃቸው ናቸው። ኤጀንሲው ደረጃ የማጽደቅ እቅዱን ከታሰበው በላይ ተፈጻሚ ቢያደርግም ካውንስሉ በወቅቱ ተሰባስቦ ባለማጽደቁ ምክንያት እውቅና ያገኙት 98 ደረጃዎች ብቻ ናቸው ብለዋል። የኢትዮጵያ ደረጃዎች ኤጀንሲ ዋና ዓላማው አምራቾችና ተጠቃሚዎች ተገቢውን አገልግሎትና ምርት ባወጡት ዋጋ ልክ እንዲያገኙና የሸማቾችንም መብት ማስጠበቅ ነው ያሉት ዳይሬክተሩ ገቢም ሆኑ ወጪ ምርቶች ደረጃቸውን የጠበቁ ሆነው ለተጠቃሚው ተደራሽ እንዲሆኑ ድጋፍ ማድረግ የኤጀንሲው ተግባር ነው ብለዋል። በየጊዜው ቴክኖሎጂን መሰረት አድርገው የሚዘጋጁ ደረጃዎችን ዓለም አቀፍ ደረጃ ካለው የመመዘኛ መስፈርት አንጻር በማየት አዳዲስ ደረጃዎች እንደሚዘጋጁም ጠቅሰዋል።አሁን ባለው ሁኔታ የአፍሪካ ሀገራት ነጻ የንግድ ልውውጥ ለማድረግ መስማማታቸውን ተከትሎ ምርቶች ደረጃቸውን የጠበቁ እንዲሆኑ ማድረጉ ወቅቱ የሚፈልገው ጉዳይ እንደሆነም አስታውሰዋል። ይሁንና ካውንስሉ በተለያዩ ችግሮች ምክንያት በወቅቱ ተገኝቶ ደረጃዎችን ባለማጽደቁ በአሰራር ላይ ችግር እንደፈጠረባቸውና ቋሚ ኮሚቴውም ችግሩን ተገንዝቦ አማራጭ የመፍትሄ አቅጣጫ እንዲያመላክት ዳይሬክተሩ ጠይቀዋል። ሪፖርቱን ተከትሎ ከምክር ቤቱ ንግድና ኢንዱስትሪ ቋሚ ኮሚቴ አባላት የተለያዩ ጥያቄዎች ቀርበዋል። ከእነዚህም ኤጀንሲው ስልጠናን በተመለከተ የያዘውን ዕቅድ ለምን ተፈጻሚ አላደረገም የበጀት አጠቃቀሙ ለምን ዝቅተኛ ሆነ የሚሉት ተጠይቀዋል። በምላሹም ስልጠናን በተመለከተ መርሀ ግብሩ በተቋሙ ድረ ገጽ ላይ የሚተላለፍ እንደሆነና ስልጠና የሚፈልጉ አካላት ውስን መሆን ዕቅዱን ለመፈጸም እንዳላስቻለ ተናግረዋል። ያም ሆኖ ግን ተገቢውን ቅስቀሳና ግንዛቤ የመስጠት ክፍተት እንዳለና ወደፊት ማሻሻያ እንደሚደረግ ምላሽ ተሰጥቷል። የበጀት አጠቃቀሙ ዝቅተኛ መሆንን አስመልክቶ ለቀረበው ጥያቄም የግዢዎች ኤጀንሲ እንዲገዙ ለቀረቡ ቁሳቁሶች በወቅቱ ግዢ ባለመፈጸሙ የተከሰተ ችግር መሆኑ ተመልክቷል። ንግድና ኢንዱስትሪ ቋሚ ኮሚቴ ሰብሳቢው አቶ ዘውዱ ከበደ በማጠቃለያ ንግግራቸው እንደገለጹት ኤጀንሲው በአብዛኛው በግማሽ ዓመቱ የያዛቸውን ዕቅዶች ማሟላቱን በመልካም ጎን ጠቅሰው በቀጣይ ክፍተት የታየባቸው ጉዳዮችን ለማስተካከል ከዚህ በላይ ጠንክሮ መስራት እንዳለበት አሳስበዋል። በሁለቱ የእድገትና ትራንስፎርሜሽን መርሃ ግብሮች ማለትም በአስር ዓመታት ውስጥ አስር ሺ ደረጃዎችን ለማዘጋጀት ታስቦ ከአስራ አንድ ሺህ በላይ ደረጃዎች መዘጋጀታቸው ታውቋል።አዲስ ዘመን ጥር 21/2012ኢያሱ መሰለ